Ivar Tollefsen

Oppvekst og tidlig forretningsliv

Tollefsen flyttet tidlig til Asker, der han vokste opp. Mens han gikk på ungdomsskolen startet han Rabbit Disco / Rabbit Rock Mobile (1975), senere Tollefsen Enterprises AS (1980), og utviklet et suksessrikt firma som reiste rundt i hele Norge med «roadshow» (mobile diskotek) i perioden 1979-1987. Det var butikkshow hos Levisforhandlere på dagtid og discoshow på diskoteker, samfunnshus, skoler og ungdomsklubber om kveldene. I 1984 ble virksomheten utvidet til utleie av DJs og salg av komplette innredningspakker for dansesteder, samt syv hel- eller deleide diskoteker/serveringssteder.

Ekspedisjoner

Fra begynnelsen av 1990-tallet brukte Tollefsen mye av sin tid ute i naturen - i fjerntliggende, øde og kalde områder. Aller helst i bratte Antarktiske storvegger hvor ingen mennesker tidligere hadde satt sine ben.
I 1991 ledet han den første «moderne» grønlandskryssingen med lette pulker og ski uten stålkanter. Tiden var rekordrask, 12 døgn og 23 timer. Med på ekspedisjonen var Odd Harald Hauge, Bård Stokkan og Morten Lie. Etter at rekorden ble slått flere ganger var Tollefsen og Hauge tilbake i august 2002 sammen med Trond Hilde og krysset på 8 dager og 9 timer. Dette var gjeldende rekord frem til mai 2015, da Snåsagutan krysset på 7 dager, 10 timer og 20 minutter. Tollefsen selv definerer reglene for rekord slik – til ski eller til fots, omtrent langs polarsirkelen (f eks fra Isortoq i vest til Høyde 660 i øst), fra brekant til brekant, uten hjelpemidler som seil, hunder eller annet, uten utlagte depot og med samme ekspedisjonsmedlemmer ved start og ankomst.
Ivar Tollefsen, Robert Caspersen og Trond Hilde tok tilbake Grønlandsrekorden i juni 2016, også denne gangen fra øst mot vest. Den nye rekorden var på 6 dager, 22 timer og 20 minutter. Anders Aukland, Jørgen Aukland, Eirik Bruland og Egil Nilsen la 18. mai 2018 ut fra Kangerlussuaq med mål om å sette ny rekord, men klarte det ikke. På første etappe kunne de notere seg 108 av de 560 kilometerne, deretter 224 de neste 3 dagene. Kraftig motvind, whiteout, snøfall og kulde skapte problemer. 10 timer før rekordtiden løp ut, ga de opp.
Våren 1992 ledet han ekspedisjonen «Fem Fjell» med Vegard Ulvang, Stein P. Aasheim, Ralph Høibakk, Arne Næss jr., Bård Stokkan og Odd Eliassen. Målet var å nå toppen av det høyeste fjellet på fem kontinenter på fem uker. Fjellene var Elbrus 5 648 m (Europa), Kilimanjaro 5 895 m (Afrika), Puncak Jaya 5 048 m (Australasia), Aconcagua 6 959 m (Sør-Amerika) og Mount McKinley 6 194 m (Nord-Amerika). Boken Fem Fjell kom ut før jul 1992 med Aasheim og Tollefsen som forfattere. Odd Eliassen og Ivar Tollefsen brukte seks uker på fire av fjellene (de nådde ikke opp på Aconcagua grunnet dårlig vær/storm)
I 1993/1994 organiserte Tollefsen en 13-manns ekspedisjon til Dronning Maud Land, Antarktis, til Wohltatmassivet, Orvinfjella og Fenriskjeften. Alle 13 var de første til å bestige Jøkulkyrkja (3 148 m), Norges høyeste fjell, der og da navngitt/omdøpt til Kong Olavs Fjell. Klatrelaget med Tollefsen, Sjur Nesheim og Robert Caspersen var også de første til å bestige Ulvetannas sydvestvegg (2 931 m), og nådde toppen klokken 06 den 2. februar 1994 etter 13 dagers klatring. Ekspedisjonen gjorde også en rekke andre førstebestigninger i samme område.
I 1996/1997 ledet han sin andre klatreekspedisjon til Sør-Rondane, Antarktis, der han førstebesteg Rondespirets nordøstvegg (2 427 m) sammen med Håkon Staver, Aslak Aastorp og Robert Caspersen etter 17 dagers klatring med hengende overnattinger og vind med orkans styrke. Ekspedisjonen gjorde også andre førstebestigninger i samme område.
I 2006 var han igjen tilbake i Antarktis. Med Robert Caspersen, Trond Hilde og Stein-Ivar Gravdal klatret han nordveggen på Ulvetanna i løpet av 22 dager, ca 960 meter med hengende overnattinger, 21 taulengder og grad 5.10 A4.
I november 2011 gjorde Tollefsen, Caspersen og Hilde et forsøk på Ulvetannas nordøstrygg og sydvegg/-rygg, men måtte snu på begge ruter som følge av mye vind og dårlig vær.

Off Road Rally

I januar 2005 deltok Tollefsen som første nordmann i bil i Rally Dakar sammen med barndomsvennen, Erik S. Nielsen. Paret fullførte ikke rallyet grunnet store problemer med bilen, men kjørte alle etappene bak rallyet (uten tillatelse), og kom frem til Dakar/Lac Rose.
Gjennom 2005 og 2006 kjørte Tollefsen en rekke off-road-rallyer, blant annet Shamrock (3. plass), Rally Marokko, Transiberico (totalvraket bil), Por Las Pampas og Rally des Pharaoons (stygg ulykke på 2. etappe / totalvraket bil).
I januar 2006 stilte Tollefsen til start i Rally Dakar med en engelskbygd Bowler Wildcat og ble beste amatør med 16.-plass. Co-driver var engelskmannen Quin Evans. En stygg ulykke på en transportetappe holdt på å sette dem ut av rallyet.
I januar 2007 kjørte han for siste gang med Bowler Wildcat, og ble bare nummer 30 som følge av en rekke mekaniske problemer. Tollefsens sønn, Nick W. Tollefsen (f 1986), fullførte også i en Bowler Wildcat.
I 2007-2009 kjørte Tollefsen tre nasjonale mesterskap i Sør-Afrika med sin Nissan Navara som bygges lokalt av Hallspeed. Med tredje, syvende og andreplass sammenlagt, har han hevdet seg blant fabrikklag og profesjonelle sjåfører. Tollefsen har selv forklart at han valgte Sør-Afrika fordi terrenget ligner Dakar, konkurransenivået er høyt, kunnskapen er stor og menneskene er minst like hyggelige som vinen er god.
I januar 2008 stod han på startstreken for Dakar 2008, men rallyet ble avlyst grunnet uroligheter i Mauritania.
Prestasjonen i Rally Dakar 2009 (Argentina og Chile) er historisk. Evans/Tollefsen i sin Nissan Navara (bil nr. 327) kom på 4.-plass, den beste plasseringen for en 'ikke fabrikkjører' noensinne (siden starten i 1977).

Forretningsliv

Ivar Tollefsen er grunnlegger og eier av Fredensborg AS, et norsk investeringsselskap med fokus på bolig og fritidsbolig.
Fredensborg kjøpte sin første bygård i 1994 med 20 leiligheter i Møllerveien 4 i Oslo. Med god drift og verdivekst i markedet, vokser selskapet gjennom kjøp av bygårder i Oslo. I 2005 kjøpte Fredensborg Sykehusboligene fra Oslo kommune med  drøyt 1 700 leiligheter og gjorde sin første investering i Sverige gjennom kjøp av Heimstaden AB med ca 2 100 leiligheter. Kjøpet av Havneholmen i København i 2015 markerer starten på danske investeringer og gjennom 2016, 2017 og 2018 er Fredensborg aktive og vokser raskt i København og Danmark.
Konsernet har i dag (august 2019) ca 52 000 leiligheter for utleie i Sverige, Danmark, Norge, Tyskland og Nederland, og ca 8 000 leiligheter under utvikling i Norge og Sverige. Konsernet er også engasjert i destinasjons- og fritidsboligutvikling på Geilo, Flå, Norefjell og i Kragerø. Markedsverdien på eiendommene er ca 99,7 mrd. Konsernet sysselsetter 450 personer i eiendomsvirksomheten, og ytterligere ca 150 årsverk i servering, overnatting og fritid.